Huis onder water toe munisipale pype barsDie vriendinne se huis in Hammarsdale. (Foto: Verskaf) Twee vriendinne van KwaZulu-Natal is byna ál hul besittings kwyt nadat munisipale waterpype verlede week in die vroeë oggendure in Hammarsdale gebars en hul huis oorstroom het. Die water het 17 uur lank in hul huis ingestroom voordat die pype eindelik toegedraai is. Dit is nou dae later en die eThekwini-munisipaliteit het nog geen hulp verleen nie. ’n Groot boom dreig boonop om op die huis te val. En reg voor dié boom het ’n groot sinkgat intussen ingeval. “Dit is reg bokant my huis óf die bietjie wat van my huis oor is,” vertel ŉ huilende Petro Snyman. Snyman woon saam met haar vriendin, haar sewejarige kleindogter en ŉ seun wat hulle tans huisves in haar vriendin se huis in Eatonweg. Sy vertel dat sy Woensdag omstreeks 01:30 wakker geskrik het “van die geluid van baie water”. Die boom wat dreig om op die huis te val. (Foto: Verskaf) Water het in dié stadium oor ŉ keermuur by die huis ingeloop. Die muur het enkele ure daarna ingeval – óp die kombuis en die badkamer. “Alles is weg. Dis net modder.” Snyman (59) en haar vriendin (49) het die munisipaliteit ná die voorval ontbied, maar dié het volgens Snyman nog geen bystand gebied nie. “Hulle sê hulle kan niks doen nie, want die boom is in die pad. Hulle kan ook nie die boom afkap nie want dit is glo private eiendom. “Ons het ook nie familie om ons te help nie. Ons het niemand nie… Ons het nie droë klere óf handdoeke óf seep nie. Ons het niks nie.” “Ons is deur Covid-19, die plundertogte en selfs brande maar hierdie het ons geknak. Ons is in die nood.” Maroela Media het Maandagoggend ŉ navraag na ŉ woordvoerder van die eThekwini-munisipaliteit gestuur en wag op terugvoer. Enigiemand wat hulp wil verleen, kan Snyman by 063 720 4224 kontak.